espanjalainen jalkapallovalmentajaMalline:SHORTDESC:espanjalainen jalkapallovalmentaja
**Ferran Sibila Pont** (s. 13. heinäkuuta 1988) on espanjalainen jalkapallovalmentaja. Hän on toiminut tammikuusta 2024 alkaen Veikkausliiga-seura HJK:n apuvalmentajana. Ennen apuvalmentajuutta Sibila toimi 12 päivän ajan HJK:n päävalmentajana, mutta hänet jouduttiin alentamaan apuvalmentajaksi, sillä Sibila ei täyttänyt Veikkausliigan lisenssiehtoja.

Ennen HJK:ta Sibila toimi mm. Allsvenskanissa pelaavan Malmö FF:n apuvalmentajana vuosina 2022-2023.

Ura
---

Katalonian Gironellassa syntynyt Sibila aloitti valmennusuransa Atletic Gironellassa, jossa hän työskenteli juniorivalmentajana vuosina 2007-2013. Vuosina 2013-2015 hän työskenteli barcelonalaisessa Turbulan valmentajakoulussa, jossa hän koulutti UEFAn A- ja B-valmentajatutkintoja suorittavia valmentajia.

Sibila työskenteli Ruotsin Allsvenskanissa pelaavan GIF Sundsvallin apuvalmentajana vuosina 2017-2018. Hän toimi vuosina 2019-2021 IFK Göteborgin apuvalmentajana.

Sibila työskenteli Englannin ykkösliigassa (League One) pelaavan Barnsley FC:n apuvalmentajana vuosina 2021-2022. Hän aloitti elokuussa 2022 Allsvenskanissa pelaavan Malmö FF:n apuvalmentajana.

Marraskuussa 2023 Veikkausliiga-joukkue HJK ilmoitti palkanneensa Sibilan päävalmentajakseen kausille 2024-2025. HJK:n urheilujohtaja Vesa Mäen kerrotaan tunteneen Sibila vuosikymmenen takaa ja olleen suuressa roolissa hänen valinnassa päävalmentajaksi.

Joulukuussa 2023 selvisi, ettei Sibilalla ole Veikkausliigan lisenssivaatimusten mukaista UEFA Pro -valmentajalisenssiä. Urheilujohtaja Mäki kertoi Sibilan "aloittavan kurssin Ruotsissa" helmikuussa, sillä Suomen Palloliiton seuraava kurssi alkaisi vasta loppuvuodesta 2024. Tammikuussa 2024 selvisi, ettei Sibila päässyt hakemuksestaan huolimatta Ruotsin jalkapalloliiton järjestämälle alkuvuoden UEFA Pro -lisenssikurssille. Täten Sibila ei voisi toimia HJK:n päävalmentajana Veikkausliigan lisenssiehtojen mukaan.

Sibila toimi HJK:n päävalmentajana 12 päivän ajan tammikuussa 2024, kunnes HJK ilmoitti siirtävänsä Sibilan apuvalmentajaksi ja nimenneensä uudeksi päävalmentajaksi Ossi Virran. Sibilan vastuualueeksi uutena apuvalmentajana kerrottiin "pelillisen prosessin kehittäminen".

Lähteet
-------

1. 1 2 3  Ferran Sibila - Manager profile *www.transfermarkt.com*. Viitattu 3.11.2023. (englanniksi)
2. ↑  HJK:n omituinen valmentajasotku selvisi: Ossi Virrasta odottamaton päävalmentaja *Yle Urheilu*.  12.1.2024. Viitattu 12.1.2024.
3. ↑  HJK:lle uusi valmentaja ulkomailta – ei ole aiemmin toiminut päävalmentajana aikuisten tasolla *Yle Urheilu*.  3.11.2023. Viitattu 12.1.2024.
4. 1 2 3  Ferran Sibila - LinkedIn *linkedin.com*.
5. ↑  HJK julkisti uuden päävalmentajansa *mtvuutiset.fi*.  3.11.2023. Viitattu 3.11.2023.
6. ↑  Jalkapallo | Lähteet: HJK on palkkaamassa tuntemattoman espanjalaisen päävalmentajaksi *Helsingin Sanomat*.  31.10.2023. Viitattu 3.11.2023.
7. ↑  Pekka Mäntylä: Ferran Sibila HJK:n päävalmentajaksi kahden vuoden sopimuksella *HJK Helsinki*.  3.11.2023. Viitattu 3.11.2023.
8. ↑  HJK:lle uusi valmentaja ulkomailta – ei ole aiemmin toiminut päävalmentajana aikuisten tasolla *Yle Urheilu*.  3.11.2023. Viitattu 3.11.2023.
9. ↑  Jalkapallo | HJK:n uudelta päävalmentajalta puuttuu vaadittava lisenssi tehtävään – sanktiot uhkana *Helsingin Sanomat*.  21.12.2023. Viitattu 4.1.2024.
10. 1 2  HJK:lle tylyjä uutisia – Päävalmentaja pitää "vaihtaa" *www.iltalehti.fi*. Viitattu 4.1.2024.
11. ↑  Sibila nobbad av SvFF - HJK tvingas "byta" huvudtränare *fotbollskanalen*. Viitattu 4.1.2024. (ruotsiksi)
12. ↑  HJK:n omituinen valmentajasotku selvisi: Ossi Virrasta odottamaton päävalmentaja *Yle Urheilu*.  12.1.2024. Viitattu 12.1.2024.

Aiheesta muualla
----------------

* Kuvia tai muita tiedostoja aiheesta **Ferran Sibila** Wikimedia Commonsissa